Reca utawi patung inggih punika wewujudan tiron wujud manungsa lan kéwan ingkang cara damelipun kanthi dipunpahat,dicor lan dipunbobok. Pangertosan punika dhedhasar tarjemahan saking "sculpture" pahatan amargi pamatung jaman rumiyin kathahipun ngginakaken teknik mahat. Ing wekdal sapunika seni reca ugi dipunsebat "plastic art", inggih punika seni plastis utawi seni wewujudan, maksudipun wewujudan ingkang éndah. Reca minangka seni plastis gadhah teges ingkang jembar, amargi boten namung wujud manungsa utawi kéwan kemawon, nanging wujud menapa kemawon ugi saged dipunsebat reca, syaratipun kedah gadhah unsur kaendahan. Wonten ugi ingkang negesi, bilih reca inggih punika karya tigang dhimènsi ingkang dipundamel kanthi teknik tartemtu.